《初八日送章丘赴省》
宋代·韩淲

国家翰墨场，用是得多士。公卿才大夫，大抵每藉此。

其如老伏波，非但一第尔。众俊路方辟，天地亦清美。

洋洋乃大对，闻者为兴起。冠冕鸣佩玉，锋镝櫜弓矢。

成康庶几及，武宣不必拟。目今有舆言，万古有载史。

我来见君行，荣名可以喜。阔步随春风，东华软红里。

作者简介：韩淲（biāo）（1159—1224）南宋诗人。字仲止，一作子仲，号涧泉，韩元吉之子。祖籍开封，南渡后隶籍信州上饶（今属江西）。从仕后不久即归，有诗名，著有《涧泉集》。淲清廉狷介，与同时知名诗人多有交游，并与赵蕃（章泉）并称“二泉”。著作历代书目未见著录。史弥远当国，罗致之，不为少屈。人品学问，俱有根柢，雅志绝俗，清苦自持，年甫五十即休官不仕。嘉定十七年，以时事惊心，作甲申秋三诗，得疾而卒，年六十六。